Se ”Pigernes Kro – Tro, håb og enkebal” fredage klokken 19.50 på TV2 Nord Salto. Du kan også streame programmerne ved at klikke her. For Finn Husum Larsen er lørdag aften et højdepunkt. Her er der bal på Pigernes Kro i Onsild, og det betyder, at den åndbare skjorte og det gode humør bliver fundet frem. - Det giver et kick, når man danser med dem, man byder op, og når man selv bliver budt op. Humøret får lige en tak længere op, siger han. Han er en af de mange danseglade gæster, der gerne rejser langt for at komme til bal. I en Facebookgruppe med 3400 medlemmer skriver gæsterne sammen, og her er der både folk fra Skagen og Vejle. Selv kører Finn Husum Larsen 74 kilometer hver vej fra hjemmet i Sulsted til dans på kroen. - Man møder nogle rigtig rare mennesker og hygger sig med alle dem, man kender. Jeg har en stor bekendtskabskreds dernede, siger han. - Dejligt at være tilbage I september 2021 blev Pigernes Kro åbnet af nye forpagtere, efter at have været lukket i en årrække. I serien ”Pigernes Kro – Tro, håb og enkebal” følger TV2 Nord de nye forpagtere og gæsterne på kroen. Her møder vi også orkestret Kim & Hallo, der igen spiller op til dans på Pigernes Kro efter otte års pause. - Det er dejligt at være tilbage igen. Jeg er spændt på, om folk stadig kan lide den musik, vi spiller, siger forsanger Kim Harring. Håber på sød musik For Finn Husum Larsen betyder musik og dans meget. Han har en lille drøm om, at den helt rette dansepartner en dag dukker op, og at der opstår sød musik. - Man håber da på, at den rigtige pludselig er der igen. Hovedparten af den tid, man er dernede, danser man, men skulle den rigtige stå dernede, så bygger vi lidt på det også, siger han. Se andet afsnit af ”Pigernes Kro – Tro, håb og enkebal” herunder – og find første afsnit her.

Opsummering:
Et nyt forpagterpar har sikret, at musikken igen spiller på Pigernes Kro. Finn Husum Larsen er en af de faste dansegæster.